Hulde gebring aan chirurg wat in botsing sterfDr. Ashraf Mohamed Die Netcare-hospitaalgroep het hulde gebring aan ŉ chirurg van die Unitas-hospitaal in Centurion wat die naweek in ŉ botsing omgekom het. Dr. Ashraf Mohamed en sy pa, Hafez Mohamed, is Vrydagmiddag dood in ŉ botsing op die hoek van Wierdagweg en die R55 in Sunderland Ridge. Jacques du Plessis, besturende direkteur van Netcare se hospitale in Suid-Afrika, het gesê hulle rou oor die dood van Mohamed, ŉ mond-en-kaakchirurg en ŉ gesondheidsorgkundige vir wie almal baie respek gehad het. “Dr. Mohamed was baie gewild onder sy kollegas en pasiënte asook die personeel en bestuur van die Netcare Unitas-hospitaal waar hy 20 jaar lank gepraktiseer het. “Ons wil ons opregte meegevoel betuig met sy vrou, Rehana, en hul kinders. Dr. Mohamed sal gemis word deur almal wat die voorreg gehad het om hom te ken,” het Du Plessis bygevoeg. Mohamed het sy voorgraadse en nagraadse studies aan die Universiteit van Wes-Kaapland voltooi en daarna sy vakkundespesialisopleiding in die Groote Schuur-hospitaal gedoen. Hy het sy opleiding in die Rooikruis-kinderhospitaal in Kaapstad voltooi. “Dr. Mohamed het nie net op kliniese vlak bygedra tot die Netcare Unitas-hospitaal nie, maar het ook ŉ aktiewe rol gespeel om die bestuur te help met voorstelle om prosesse te verbeter tot voordeel van pasiënte en die gemeenskappe wat deur die hospitaal bedien word,” het Du Plessis bygevoeg.